Á ensku er talað um „ mindfulness “ en á íslensku eru notuð ýmis heiti , núvitund , árvekni , gjörhygli , vakandi athygli eða vakandi hugur . Núvitund ( mindfulness ) er einföld hugleiðslutækni sem hefur reynst öflug leið til að minnka streitu og auka vellíðan og meðvitund í daglegu lífi . Núvitund er einfaldlega það að velja að láta athyglina hvíla á líðandi stund á hverju andartaki , án þess að taka afstöðu eða fella dóma . Hún snýst um það að lifa í augnablikinu , að taka eftir hvað er að gerast á meðan það er að gerast og velja meðvitað hvernig við bregðumst við reynslu okkar í stað þess að láta stjórnast af vanahegðun . Lífið er samsett úr augnablikum sem við getum kallað núið . Ef við erum ekki til staðar í núinu erum við í raun og veru ekki til staðar í lífinu . Oft erum við föst í viðjum vanans og bregðumst við án þess að taka meðvitaða ákvörðun um það . Á núvitundarnámskeiði lærum við aðferðir til að staldra við og skoða leiðir hugans . Núvitund snýst um að verða meðvitaðri um hugsanir sínar , skynjanir og tilfinningar og læra að vera það án þess að vera stöðugt að dæma sig . Við lærum að við getum valið hvert við beinum athygli okkar og hver viðbrögð okkar verða . Hugurinn getur verið harður húsbóndi þar sem okkur hættir oft til að taka hugsanir okkar of alvarlega og leyfa þeim að hafa óæskileg áhrif á líðan okkar . Það getur falist mikið frelsi í því að sjá að maður þarf ekki að líta á hugsanir sem staðreyndir eða taka þeim sem heilögum sannleika . Núvitund er ákveðin nálgun á lífið og hvernig maður vill lifa því . Markmiðið er að lifa í augnablikinu , vera meira vakandi og lifandi í stað þess að vera alltaf á sjálfstýringu . Á sjálfstýringu fljótum við áfram og tökum varla eftir því hvað við erum að gera og upplifa . Núvitund snýst ekki um að komast á einhvern ákveðinn stað í lífinu eða í eitthvert ákveðið ástand , heldur snýst hún um að vera eins og við erum . Við erum alltaf að gera eitthvað – en við gleymum oft að vera þar sem við erum raunverulega hverju sinni . Markmiðið er að vera til staðar á augnablikum lífsins og taka eftir tilfinningum , hugsunum og skynjunum . Með þessu eflist lífshamingja okkar og lífið verður ánægjulegra og áhugaverðara . Þetta þýðir líka að við þurfum að læra að takast á við nú-ið þegar það er ekki eins ánægjulegt , þegar það er erfitt og óþægilegt . Til lengri tíma er það áhrifarík leið til að takast á við óhamingju og til að öðlast sátt og hugarró . Á núvitundarnámskeiði fléttast saman vestræn sálarfræði og austræn viska . Bandaríski læknirinn Jon Kabat-Zinn , sem starfaði við Háskólann í Massachusetts , er upphafsmaður svokallaðra MBSR streitunámskeiða á Vesturlöndum . Hann þróaði átta vikna meðferðarnámskeið við streitu og kallaði það Mindfulness-Based Stress Reduction ( MBSR ) fyrir rúmum þrjátíu árum . Við það nýtti hann sér þekkingu sína á yoga og fornri austrænni hugleiðslutækni . Margir aðrir fræðimenn og meðferðaraðilar víða um heim hafa síðan notað þessa tækni og hefur aðferðin verið nýtt með öðrum meðferðarúrræðum og þótt skila góðum árangri . Niðurstöður fjölda rannsókna hafa sýnt fram á gildi ástundunar og er aðferðin nú samþykkt af vestrænum vísindum . Núvitund hefur meðal annars reynst vel við að draga úr streitu , kvíða , þunglyndi , svefnerfiðleikum , einbeitingarskorti og viðvarandi verkjum . Hún eykur hæfni til að hlúa að sjálfum sér og vera meira til staðar á hverju augnabliki lífsins og þar með njóta lífsins betur .